  Туспуктэм: Удмуртиысь йӧскалык политикая министерстволэн пресс-службаез Наталия Сильвестрова 1-тӥ оштолэзе 12-тӥ ползэ «Бадӟым удмурт диктант» акция ортчиз. Удмурт кылын шонер гожъяськемзэ туэ нимысьтыз радъям интыосын 2 сюрслэсь трос адями эскериз. Со сярысь Удмуртиысь тӧролэн но кивалтэтлэн пресс-службазы ивортӥз. Диктант Кузебай Герд но Ашальчи Оки вордскем дырысен 125 ар тырмонлы сӥземын вал. Текстэз егит гожъяськись но журналист Мария Векшина дасяз. « Бадӟым удмурт диктантэз радъянэн герӟаськон – мон понна дан. Текстэз гожтыны дасяськыку, Кузебай Гердлэсь Ашальчи Окилы келям гожтэтъёссэ лыдӟи. Отын гожъяськись поэтэссаез «цветок трахоматозных полей» нима но, Ашальчи Оки ассэ быдэсак трахомаен нюръяськонлы сӥзе шуыса валаса, сое гожъяськонзэ азинтыны ӵектэ. Соку мон валай, даурысь дауре одӥг кадь ужпумъёсты сертто-пертчо: соку трахома вал, нош асьме вакыт – коронавирус пандемия » Мария Векшина, гожъяськись, журналист, Бадӟым удмурт диктантлэн текстэзлэн авторез Диктантэз 170-лэсь трос интыосын гожтӥзы. Удмуртиын сяна, акцие Башкортостанын, Татарстанын, Киров но Перм улосвылъёсын, Москваын улӥсьёс пыриськизы. Озьы ик диктант радиоэфирын но телевидениын чузъяськиз. «Удмуртия» телеканалын элькунысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн тӧроез Татьяна Ишматова но егитъёслэн «Шунды» огазеяськонзылэн ёзчиез Иван Софронов тодон-валанъёссэс эскеризы. «Моя Удмуртия» радиолэн студияз диктантэз «Удмурт нылкышно кенеш» огазеяськонлэн тӧроез Елена Миннигараева но Ижкарысь эм академиысь студент, егитъёслэн «Шунды» огазеяськонзылэн ёзчиез Никита Соприн гожтӥзы. « Нырысьсэ диктантэз дорын атаеным ӵош радио пыр диктовать каремъя гожтӥ, соку школаын дышетскисько на вал. Тодӥсько на, соку со мыным туж кельшиз, озьы котькуд ар ньыль ар ӵоже акцие пыриськи. Туэ удмурт кылын шонер гожъяськонме витетӥзэ эскерыны усто луонлык тупаз, табере «Моя Удмуртия» радиоын. Уже понна бадӟым балл басьтыны оскисько » Никита Соприн, Ижкарысь эм академиысь студент, егитъёслэн «Шунды» огазеяськонзылэн ёзчиез Акцие  Удмуртиысь йӧскалык политикая министр Эдуард Петров но пыриськиз. « Бадӟым удмурт диктантэз, Удмуртиын сяна, сьӧрлон но гожто. Котькуд ар акцие тросгес адями пыриське. <...> Сокем бадӟым нуналлы сӥзем диктантэз туннэ гожтыса, асьмеос удмурт кылын шонер гожъяськонъя тодон-валанъёсмес гинэ ӧм эскере, удмурт поэтъёслы но мерлыко ужчиослы Кузебай Гердлы но Ашальчи Окилы гажанмес возьматӥмы » Эдуард Петров, Удмуртиысь йӧскалык политикая министр Пусъём, диктантэз радио но телевидение пыр гожтэмъёс ужъёссэс 10-тӥ оштолэзезь «Бадӟым удмурт диктант» пусэн diktant2023@yandex.ru электрон почтае яке 426069 Удмурт Элькун, Ижкар, Песочной урам, 9 адрессъя келяны кулэ. Йылпумъянъёсты 30-тӥ оштолэзёзь лэсьтозы. Сертификатъёс диктантлэн сайтаз 15-тӥ куартолэзёзь поттэмын луозы. Ужъёсты Удмурт кун университетысь Удмурт кылосбуръя, финно-угроведениея но журналистикая институтын ужасьёс но дышетскисьёс эскерозы. Озьы ик ӵектос улсынвань мылкыд карисьёс Кузебай Гердлэн но Ашальчи Окилэн улон но ужан сюрессылы сӥзем тестэз ортчыны быгато, со удмурт но ӟуч кылъёсын дасямын. Эскеронэз 300-лэсь трос мурт ортчиз ни. Тодэ вайытом, 2022-тӥ арын Бадӟым удмурт диктантэз 3 сюрс пала адями гожтӥз. Тегъёс: Бадӟымудмуртдиктант удмурткыл Удмуртия  